פורפיריה אפורת-ראש

פורפיריה אפורת-ראש (שם מדעי: Porphyrio poliocephalus) היא עוף מים מהסוג פורפיריה ממשפחת הרליתיים המצויה באסיה, מהמזרח התיכון ועד לדרום סין ותאילנד, וחובבת אזורי ביצות וגדות אגמים. 

בעבר הייתה ככל הנראה מזדמנת לאגם החולה טרם ייבושו. מאז נרשמו תצפיות בודדות בלבד: אחת מ-1999 במאגר בוטמיה שברמת הגולן, אחת נוספת ב-2002 באזור כפר רופין, שלושה פרטים נוספים נצפו בסתיו 2023: בבריכות הדגים של קיבוץ המעפיל, בבריכות של כפר מסריק, ובאגמון הסופרלנד; ב-19 במאי 2025 תועד פרט נוסף בשמורת ביצת שורק (ביצת רובין).

 טקסונומיה 
בעבר סווגה לצד מיני פורפיריה אחרים כתת-מין תחת המין Porphyrio porphyrio (פורפיריה מערבית לאחר הפיצול), אך מחקרים הובילו לפיצולה לשישה מינים נפרדים; אם כי לא כל הרשימות מכירות בפיצול.

 תת-מינים 
למין זה מספר תת-מינים מוכרים, אם כי הטקסונומיה המדויקת עודנה תחת דיון:
 P. p. poliocephalus (לאת'אם, 1801) – מהודו (כולל איי אנדמן וניקובר) וסרי לנקה ועד דרום סין וצפון תאילנד.
 P. p. seistanicus זרודני והרמס, 1911 – מעיראק ודרום איראן ועד פקיסטן, אפגניסטן וצפון מערב הודו. ישנה גם אוכלוסייה שהובאה בידי אדם לפלורידה.
 P. p. caspius הארטרט, 1917 – סביבות הים הכספי, צפון מערב איראן וטורקיה. בחלק מהרשימות מוכל בתת-מין P. p. seistanicus.
 P. p. viridis בגבי, 1834 – דרום מיאנמר, דרום תאילנד, הודו-סין וחצי האי מלזיה. טקסון מורכב, בעל מראה ביניים בין מין זה לפורפיריה שחורת-גב (Porphyrio indicus), ולעיתים משויך אליו.

 תיאור 
הפורפיריה אפורת-הראש היא עוף מים גדול ומרשים: אורכה 38–50 ס"מ, מוטת כנפיה 90–100 ס"מ, ומשקלה 505–850 גרם. הזכרים גדולים מעט מהנקבות (באוכלוסייה הפולשת בפלורידה נמדד ממוצע של 705 גרם אצל הזכרים לעומת 614 גרם אצל הנקבות). פורפיריה זו היא בעלת ניצוי מרהיב בגווני כחול-סגלגל, וכנפיים וחזה בצבע טורקיז. הראש נע בין גוני כחול בהיר לאפור בהיר, כשהזכרים לרוב מפגינים ראשים אפורים יותר מהנקבות. המקור גדול ונוקשה בצבע אדום וממשיך אל המצח כמגן קרני ונוקשה. הרגליים והאצבעות ארוכים ואדומים. נוהגת להרים את זנבה ולחשוף את השת הלבן שלה. לצעירים ניצוי דהוי יותר מאשר לבוגרים, וגם מקורם בגוון עמום יותר. משמיעה נהמות קצרות מחרחרות וקולות קרקור.

 הבדל ממינים דומים 
נבדלת מהפורפיריה הכחולה הקרובה אליה בכך שרגליה בגוון אדום-ורדרד בהיר ולא אדום בוהק כמו אצל הכחולה; המפרקים ברגליים ובאצבעות כהים ומנוגדים; לפורפיריה הכחולה צבע ירוק בגב המטפס אל הזנב ולחלק מהכנף; והחזה והכנפיים בגוון טורקיז, כשבכנפיים הצבע הטורקיזי ממשיך אל כל הסוככות.

 אקולוגיה 
תחום התפוצה של הפורפיריה אפורת-הראש משתרע מהמזרח התיכון, דרך תת-היבשת ההודית, ועד לדרום סין וצפון תאילנד. הופצה בידי אדם בטעות בצפון אמריקה בסוף שנות ה-90, וכעת היא נפוצה באזורים רבים בדרום פלורידה, ונחשבת שם למין פולש אגרסיבי כלפי המינים המקומיים. היא חובבת אזורי ביצות רדודים ומרובי צמחייה, אך היא מסתגלת למגוון רחב של בתי גידול כמו מים מתוקים ומליחים, בעלי זרימה איטית, או עומדים, ביצות, אגמים, בריכות, נהרות, שולי סכר, מישורי שיטפונות ובריכות ביוב. אצבעותיה הארוכות מאפשרות לה ללכת ביתר קלות בצמחיית ביצה, והיא מסוגלת להיעלם במהירות מפתיעה בריצה לתוך הסבך. היא מעדיפה הליכה וריצה.

הפורפיריות צמחוניות בעיקר ואוכלות מגוון צמחי ביצה, כולל נצרים רכים של צמחי מים, אולם הן עשויות להיות אופורטוניסטיות ולצרוך מגוון רחב יותר של מזון; כמו ציפורים, דו-חיים, זוחלים, דגים, ביצים, חרקים, פרוקי-רגליים ורכיכות.

לבניית הקן עוקרת הפורפיריה חומר צמחי חי. שני הזוויגים אוספים את חומר הקינון, אך הבנייה נעשית בעיקר על ידי הנקבה. קוטר הקן כ-31 עד 38 ס"מ עם עומק של כ-4.7 ס"מ. הקינים בנויים בדרך כלל על צמחייה צפה עבה במיוחד, בהודו מעדיפה Eichhornia crassipes . בתטולה 4 עד 5 ביצים, כשהמספר משתנה כתלות בזמינות המזון. הדגירה נמשכת 19–22 ימים החל מהביצה הלפני אחרונה. שני ההורים משתתפים בדגירה ומתחלפים ביניהם. בנוסף, תועד גידול שיתופי, כאשר גם האוכלוסייה הלא מקננת מספקת עזרה להורים.ממוזער|300px|פורפיריה אפורת-ראש לצד אגמייה מצויה.

 קישורים חיצוניים 

 הערות שוליים 

קטגוריה:טקסונים שתוארו בידי ג'ון לאת'אם
קטגוריה:רליתיים
קטגוריה:תאילנד: עופות
קטגוריה:בעלי חיים שתוארו ב-1801
קטגוריה:אפגניסטן: עופות